b"\n_START_ARTICLE_\nKonsistorija\n_START_PARAGRAPH_\nKonsistorija (lot. consistorium, 'pasitarimo, susirinkimo vieta') \xe2\x80\x93 kardinol\xc5\xb3 susirinkimas, kuriam pirmininkauja popie\xc5\xbeius, skirtas aptarti Romos Katalik\xc5\xb3 Ba\xc5\xbeny\xc4\x8diai svarbius klausimus; evangelik\xc5\xb3 liuteron\xc5\xb3 Ba\xc5\xbeny\xc4\x8dios valdymo organas; sta\xc4\x8diatiki\xc5\xb3 vyskupijos \xc4\xafstaiga, atliekanti ba\xc5\xbenytin\xc4\x97s administracijos ir ba\xc5\xbenytinio teismo funkcijas.\n_START_SECTION_\nKatalik\xc5\xb3 Ba\xc5\xbeny\xc4\x8dioje\n_START_PARAGRAPH_\nPrad\xc5\xbeioje konsistorija buvo vadinama Senov\xc4\x97s Romos imperatori\xc5\xb3 taryba, kuri u\xc5\xbesi\xc4\x97m\xc4\x97 \xc4\xafstatym\xc5\xb3 leidyba. Pirmosios \xc5\xbeinios apie konsistorijas kaip kardinol\xc5\xb3 susirinkimus siekia IX a. pirm\xc4\x85j\xc4\x85 pus\xc4\x99. Nuo XI a. konsistorija \xc4\x97m\xc4\x97 spr\xc4\x99sti visus klausimus, susijusius su tik\xc4\x97jimu ir ba\xc5\xbenytine drausme, eilini\xc5\xb3 vidaus ir u\xc5\xbesienio politikos problem\xc5\xb3 ba\xc5\xbenytin\xc4\x97je valstyb\xc4\x97je sprendimu. Viduram\xc5\xbeiais kardinol\xc5\xb3 susirinkim\xc5\xb3 reik\xc5\xa1m\xc4\x97 i\xc5\xa1augo, jie buvo su\xc5\xa1aukiami kart\xc4\x85 per m\xc4\x97nes\xc4\xaf ar da\xc5\xbeniau. Paprastai konsistorijos b\xc5\xabdavo surengiamos vienuose i\xc5\xa1 popie\xc5\xbei\xc5\xb3 r\xc5\xabm\xc5\xb3, o nuo 1870 m. \xe2\x80\x93 tik Vatikane. Jos buvo slaptos, pusiau slaptos, vie\xc5\xa1os, neeilin\xc4\x97s. Slaptos konsistorijos rinkosi Apa\xc5\xa1tal\xc5\xb3 r\xc5\xabmuose, atviros \xe2\x80\x93 \xc5\xa0ventojo Petro bazilikoje ar Siksto koply\xc4\x8dioje. \xc5\xa0iuo metu rengiamos tik slaptos ir vie\xc5\xa1os konsistorijos Apa\xc5\xa1tal\xc5\xb3 r\xc5\xabm\xc5\xb3 antrajame auk\xc5\xa1te esan\xc4\x8dioje Konsistorij\xc5\xb3 sal\xc4\x97je.\n_START_SECTION_\nEvangelik\xc5\xb3 Reformat\xc5\xb3 Ba\xc5\xbeny\xc4\x8dioje\n_START_PARAGRAPH_\nEvangelik\xc5\xb3 Reformat\xc5\xb3 Ba\xc5\xbeny\xc4\x8dios valdymo organas, veikiantis tarp Sinodo susirinkim\xc5\xb3 kaip auk\xc5\xa1tesnioji kolegiali sprend\xc5\xbeiamoji institucija. J\xc4\x85 sudaro ir dvasininkai, ir pasaulie\xc4\x8diai. Konsistorijai pirmininkauja pasaulietis prezidentas arba j\xc4\xaf pavaduojantis viceprezidentas, visuomet renkamas i\xc5\xa1 kunig\xc5\xb3. Konsistorija reguliariai renkasi \xc4\xaf eilinius pos\xc4\x97d\xc5\xbeius. Konsistorijos prezidentas gali \xc5\xa1aukti ir neeilinius pos\xc4\x97d\xc5\xbeius. Konsistorija, kaip \xc5\xbeemesnioji Sinodo institucija priima protokolinius sprendimus. Gali \xc5\xa1aukti neeilin\xc4\xaf Sinodo suva\xc5\xbeiavim\xc4\x85, paskirti \xc5\xa1io suva\xc5\xbeiavimo viet\xc4\x85 ir laik\xc4\x85. Taip pat gali i\xc5\xa1reik\xc5\xa1ti nepasitik\xc4\x97jim\xc4\x85 generaliniam superintendentui, sustabdyti jo \xc4\xafgaliojimus. Ta\xc4\x8diau tuomet galutin\xc4\xaf sprendim\xc4\x85 priima Sinodas. Jei Sinodas nepalaiko konsistorijos sprendimo, konsistorija privalo atsistatydinti, skelbiami naujos kadencijos konsistorijos rinkimai."